מוכר המים של סביליה

**מוכר המים מסביליה** (בספרדית: **El aguador de Sevilla**) הוא שמן של שלושה ציורים מאת הצייר הספרדי דייגו ולאסקס, המתוארכים לשנים 1618–1622. הגרסה המקורית נחשבת לאחת היצירות המשובחות מתקופת סביליה של האמן ומוצגת באוסף ולינגטון שבבית אפסלי בלונדון. ולאסקס צייר את הגרסה המקורית כאשר היה בסוף שנות העשרה שלו או בראשית שנות העשרים לחייו. בציור נראים גבר מבוגר, נער צעיר ודמות נוספת ברקע. הזקן מושיט לנער כוס מים, אך השניים אינם מביטים זה בזה ואינם יוצרים קשר עין גם עם הצופה.

## היסטוריה
לדברי חוסה גודיול, ולאסקס צייר את מוכר המים מסביליה זמן קצר לפני שעבר למדריד. גודיול סיווג את היצירה כבודגון, בשל התיאור של משקאות וחפצים מן המטבח. היסטוריונים של האמנות נוהגים להשוות ציור זה לטבע דומם ספרדי מן המאה השבע עשרה, שכן הוא פשוט למדי, בעל טווח צבעים מצומצם ומתמקד בחפצים דוממים. גם סגנונו הריאליסטי של הציור והשימוש בפלטת צבעים מוגבלת הם מאפיינים אופייניים לז׳אנר הבודגון. לדברי ג׳ון מופיט, היצירה לא צוירה בהזמנה.

## תיאור
נושא הציור הוא מוכר מים, מקצוע שהיה נפוץ בקרב בני המעמדות הנמוכים בסביליה במאה השבע עשרה. הכדים והמאכלים מזכירים ציורי בודגון. למוכר שני לקוחות: נער צעיר, שייתכן כי צויר על פי אותו מודל ששימש לנערים בציורים הארוחה ואישה זקנה מבשלת ביצים, וגבר צעיר הניצב בצללים ברקע, אשר דמותו התעמעמה במידת מה עם הזמן, אך נראית בבירור רב יותר בגרסה שבגלריית אופיצי.

בחזית הציור ניצבים הכדים הגדולים של המוכר, מכוסים בטיפות מים המנצנצות על פניהם. גודלם וצורתם המעוגלת יוצרים תחושה שהם כמעט בולטים מחוץ למישור הציור אל מרחב הצופה. המוכר מושיט לנער כוס מים שזה עתה נמזגו. בתוך הכוס מונחת תאנה, המשמשת לבישום המים ולריענון טעמם, מנהג שנהוג עדיין בסביליה.

אין ידיעה ודאית לגבי המקום שבו מתרחשת הסצנה, אך מקובל להניח כי היא מתרחשת בתוך פונדק או בסמוך אליו. האור נכנס אל הסצנה מצד שמאל ומדגיש את דמות הנער ואת טיפות המים על הכד, ובכך מדגים את תשומת הלב לפרטים האופיינית לציוריו של ולאסקס.

הסצנה השקטה והמאופקת, מאפיין טיפוסי של ציורי הז׳אנר שלו ושל רבות מיצירותיו של ולאסקס בכלל, בולטת במיוחד בתיאורו של המוכר. פניו המהורהרות, שנשחקו מחשיפה ממושכת לשמש ונחרשו בקמטי גיל עמוקים, מעידות על שנות ניסיון רבות. שיערו הקצוץ ובגדיו הפשוטים והבלויים מעניקים לו מראה המזכיר נזיר, קדוש או פילוסוף מוזר. הזקן אינו מביט בנער ואף לא באיש הניצב בצללים, וגם אינו יוצר קשר עין עם הצופה. גם הנער אינו מביט בזקן; גבו מופנה אל האיש ברקע והוא אינו מביט בצופה.

לדברי אנטוניו פאלומינו  הזקן המתואר בציור היה מבוגר מאוד וחולה. בגדיו הקרועים חשפו חלק מעורו, שעליו נראו יבלות. לצד הזקן עומד הנער הצעיר. הזקן מוסר לו כוס מים, והנער מקבל אותה מבלי להביע כל תגובה או הכרה.

## נושא
כבודו של ולאסקס כלפי בני המעמדות העניים מתבטא בתפיסה שלפיה הפשטות היסודית של העוני עשויה לשאת משמעות עמוקה ולשמש אמצעי יעיל להצגת נושאים מוסריים או נעלים, בדומה לסיפורים מהברית החדשה כגון ישו בבית מרתא ומרים. אפילו המחוות הקטנות ביותר מצוירות כאילו היו מעשים בעלי אופי כמעט מקודש. בהקשר להתפתחותו של ולאסקס כאמן, מוכר המים מסביליה מציג את ראשית הטכניקה שתאפיין את יצירותיו הבשלות יותר. תובנתו באשר לאישיותו של מוכר המים משקפת את יכולתו לחדור לנפשם של מושאי דיוקנאותיו המאוחרים, והדיוק שבו הוא מתאר פרטים קטנים מן המציאות מעיד על הבנתו את תפיסת המציאות האנושית. בציור גם הזקן וגם הנער אוחזים באותה כוס מים, אף על פי שאינם יוצרים קשר עין. ייתכן שהדבר נובע ממעמדם החברתי או אף מהבדל הגיל ביניהם.

## השפעות
אחד האמנים שהשפיעו על השימוש בפלטת צבעים מצומצמת היה קאראווג'ו, והשפעתו ניכרת בציור זה. קרוואג׳ו התנגד למגמות האידיאליסטיות של המנייריזם ושל הרנסאנס, וצייר קדושים ודמויות אלוהיות כבני אדם פגומים, קבצנים או זונות. ולסקס אמנם אינו פרובוקטיבי במידה דומה, אך גם הוא אינו מייפה את נושאיו. מטרתו היא לייצגם בנאמנות רבה ככל האפשר למציאות. הוא מתאר את פגמי הכדים של המוכר, את הלחות שעל דופנותיהם, את הברק של האור על טיפות המים ועל הזכוכית, ואת הבעות הפנים הריאליסטיות של הדמויות.

פרנסיסקו פאצ'קו  היה לא רק מורו של ולסקס אלא גם חותנו. פאצ׳קו שיבח את ציורי הבודגון  של חתנו וטען כי הם אינם זוכים להערכה הראויה להם. אנטוניו פאלומינו, בן תקופתו של ולאסקס, היה הראשון שהזכיר את הציור בכתביו וטען כי הזקן נראה בו גרוע מכפי שהיה במציאות. עם זאת, לא הייתה זו הפעם הראשונה שפאלומינו דייק פחות בתיאוריו של ציור מאת ולאסקס. הוא כבר סיפק בעבר תיאור בלתי מדויק של הציור אישה זקנה מבשלת ביצים.

## גרסאות
### הגרסה הלונדונית
ציורו של ולאסקס מוכר בשלוש גרסאות שונות. הגרסה המצויה בבית אפסלי בלונדון היא המפורסמת ביותר. היא נכנסה בעבר לאוסף המלכותי הספרדי. מארמון בואן רטירו הועברה אל הארמון המלכותי במדריד, שם ראה אותה אנטוניו פונס והיא זכתה לשבחים גם מאת אנטון רפאל מנגס. בתקופת מלחמות נפוליאון נגנבה היצירה בידי ז'וזף בונפרטה. מאוחר יותר השיב אותה ארתור ולסלי, הדוכס הראשון מוולינגטון, יחד עם שמונים ושניים ציורים נוספים, לאחר קרב ויטוריה. מלך ספרד התיר לו לשמור את היצירות כאות תודה על ניצחונו על הצרפתים. ולינגטון הביא את הציור לאנגליה, והוא שמור עד היום בבית אפסלי, שהיה ביתו לשעבר, כחלק מאוסף ולינגטון. גרסה זו תלויה בגלריית ווטרלו שבמוזיאון הפועל במקום.

### הגרסה מפירנצה
הגרסה השמורה בגלריית אופיצי בפירנצה נושאת אופי בורלסקי יותר, ובציור זה חובש מוכר המים כובע אדום מעוטר. הדמות ברקע נראית בה בבירור רב יותר. יש שהציעו כי גרסה זו קדומה לגרסה הלונדונית.

גרסה זו נחשבת העמומה ביותר מבין השלוש. הכד אינו מנצנץ כפי שהוא מנצנץ בשתי הגרסאות האחרות וסכמת הצבעים בה חיוורת למדי. ייתכן שהדבר תאם יותר את ציפיות בני זמנו של ולסקס, בשל הדימוי הקומי ולעיתים הערמומי של מוכר המים המופיע ברומנים הפיקרסקיים של התקופה.

### הגרסה מבולטימור
הגרסה השלישית מציגה זווית שונה של דמות מוכר המים. בה נראית הבעתו כמעט מיואשת, עד כדי כך שיש בה ממד של הגזמה קומית. הצבעים בה הם הבולטים ביותר מבין שלוש הגרסאות, והכדים מקבלים מראה מבריק במיוחד. עם זאת, בדומה לגרסת אופיצי, הדמויות חסרות את עומק האישיות המצוי בגרסת ולינגטון. הדמות שנראתה ברקע בשתי הגרסאות האחרות אינה מופיעה כאן, והרקע מוצלל כך שהצבעים שבחזית, כגון הכד והבד האדום של בגד המוכר, בולטים במיוחד.

## פרטים מהיצירה

קובץ:El_aguador_de_Sevilla,_por_Diego_Velázquez._Detail_of_water_drops_on_jug_(ver._Apsley_M_London).jpg|טקסט=Water droplets on the clay jug.| טיפות מים על כד חרס.
קובץ:El_aguador_de_Sevilla,_por_Diego_Velázquez._Detail_of_glass_(ver._Apsley_M_London)_01.jpg|טקסט=Subtle white highlights to show glass is full of water.| נקודות לבנות עדינות המראות שהזכוכית מלאה במים.


## בתרבות הפופולרית
הציור מופיע כביצת פסחא במשחק הווידאו Resident Evil 4.

## קישורים חיצוניים

## הערות שוליים

קטגוריה:מים באמנות
קטגוריה:ציורי מזון ומשקאות
קטגוריה:דייגו ולסקס
קטגוריה:ציור בארוק
קטגוריה:ציורי שמן
קטגוריה:ציורים מהמאה ה-17